পাকিস্তানের বিরুদ্ধে দলে কি কোনও পরিবর্তন করবে ভারত?

ওয়েব ডেস্ক: বাংলাদেশকে হারিয়ে চ্যাম্পিয়ন্স ট্রফিতে (ICC Champions Trophy 2025) পা রেখেছে ভারত। মরুদেশ দুবাইয়ে হাড্ডাহাড্ডি লড়াই হলেও শেষবেলায় বাংলাদেশকে জেতার সুযোগই দেননি শুভমন, রাহুলরা। এদিকে কামব্যাক করেই বাইশ গজে আগুন বোলিং করেছেন মহম্মদ শামি। তাই একথা বলাই যায় যে চ্যাম্পিয়ন্স ট্রফিতেও চূড়ান্ত আত্মবিশ্বাসী হয়েই খেলতে নেমেছে। আজ আরেক বড় ম্যাচ। চিরপ্রতিদ্বন্দী পাকিস্তানের মুখোমুখি ভারত (IND vs PAK)। ইতিমধ্যে এই হাইভোল্টেজ ম্যাচকে ঘিরে দুই দেশের সমর্থকরা উন্মাদনার জোয়ারে ভাসছে।

এখন প্রশ্ন হচ্ছে, ভারতীয় দলে কি কোনও পরিবর্তন হবে? নাকি বাংলাদেশের বিরুদ্ধে মাঠে যে ১১ জনকে দেখা গিয়েছিল, তাঁরাই নামবেন পাকিস্তানের বিরুদ্ধে? আগের ম্যাচের পারফরম্যান্সের নিরিখে দ্বিতীয় সম্ভাবনা বেশিব গুরুত্ব পাচ্ছে। কারণ ওপেনিংয়ে রোহিত শর্মার (Rohit Sharma) সঙ্গে শুভমন গিলের (Shubman Gill) খেলা নিশ্চিত। অন্যদিকে তিন নম্বরে বিরাটের (Virat Kohli) মতো কিংবদন্তিকে বাদ দেওয়ার কোনও প্রশ্নই নেই। চারে শ্রেয়স আইয়ারকে দেখা যেতে পারে এই ম্যাচেও। পাঁচ নম্বরে অক্ষর প্যাটেলকেই রাখতে পারে ম্যানেজমেন্ট। ডানহাতি ব্যাটার হওয়ায় এই স্থানে ওয়াশিংটন সুন্দরের সুযোগ পাওয়া বেশ মুশকিল।

আরও পড়ুন: চ্যাম্পিয়ন্স ট্রফিতে সুপার সানডে! মুখোমুখি ভারত-পাক

এদিকে ছয় নম্বরে লোকেশ রাহুলকেও বাদ দেওয়া হবেনা। কারণ গত ম্যাচে তিনি দায়িত্ব নিয়ে ভারতকে জিতিয়েছেন। এদিকে ফিনিশার হিসেবে সাত এবং আট নম্বরে হার্দিক পান্ডিয়া এবং রবীন্দ্র জাদেজাকেই খেলানো হতে পারে। এদিকে দলের প্রধান বোলিং ইউনিটেও সেরকম কোনও পরিবর্তন হওয়ার সম্ভাবনা নেই বললেই চলে। মহম্মদ শামি, হর্ষিত রানা এবং কুলদীপ যাদবই খেলতে পারেন আজকের ম্যাচে। অর্থাৎ, বরুণ চক্রবর্তী এবং অর্শদীপ সিংকে আপাতত রিজার্ভ বেঞ্চে বসেই কাটাতে হতে পারে।

পাকিস্তানের বিরুদ্ধে ভারতের সম্ভাব্য একাদশ:
রোহিত শর্মা (অধিনায়ক), শুভমন গিল, বিরাট কোহলি, শ্রেয়স আইয়ার, অক্ষর প্যাটেল, লোকেশ রাহুল (উইকেটকিপার), হার্দিক পান্ডিয়া, রবীন্দ্র জাদেজা, হর্ষিত রানা, কুলদীপ যাদব, মহম্মদ শামি।